**33-րդ շաբաթ**

**Ամսաթիվ՝** —————————

**Կրթական հարթակ՝ 2-րդ**

**ՈՒսուցիչ՝** —————————————————

**Դասագիրք՝ «Մայրենի 1», Անժել Քյուրքչյան**

**Հանձնարարություններ**

1. **Բառագիտություն** – Բառատետրում արտագրել և սովորել հետևյալ բառերի բացատրությունները․
   * *Անդադար – անընդհատ, միշտ*
   * *Ժիր – աշխույժ, կայտառ*
   * *Ցտեսություն – մնաս բարով, առայժմ*
2. **Ուղղագրություն** – Աշխատանքային տետրում մեկական տողով գրել ***ողջույն, թանկագին, առողջ բառերը և սովորել դրանց ուղղագրությունը***:
3. **Քերականություն** – **Ո՞վ, ովքե՞ր կամ ի՞նչ, ինչե՞ր**

* Առարկա ցույց տվող բառերը պատասխանում են **ո՞վ, ովքե՞ր** կամ **ի՞նչ, ինչե՞ր** հարցերին:
* Առարկա ցույց տվող բառերից միայն մարդկանց անուններն ու անվանումներն են պատասխանում **ո՞վ, ովքե՞ր** հարցերին:
* Առարկա ցույց տվող բոլոր մնացած բառերը, այդ թվում և կենդանիների անվանումները պատասխանում են **ի՞նչ, ինչե՞ր** հարցերին:

**Առաջադրանք։** **Խմբավորել հետևյալ բառերը ըստ պահանջվող հարցերի:**

* կղզի ————————
* երազ ————————
* ծաղիկներ ————————
* ուսանողներ ————————
* թոռնիկ ————————
* ժպիտ ————————
* ուրախություն —­­­–––—————
* կատուներ ––––––––––––––––
* մեքենավար –––––––––––––––
* Վահրամ –––––––––––––––
* տատիկ ––––––––––––––––
* վերմակներ ––––––––––––––––
* ձկնորս ––––––––––––––––
* փողոցներ ––––––––––––––––
* երգչուհիներ –––––––––––––––

**Մշակույթ -** **Արցախի «Մենք ենք, մեր սարերը» հուշարձանը**

Արցախի խորհրդանիշ հանդիսացող «Մե՛նք ենք, մեր սարերը» հուշարձանը, որը փաղաքշորեն անվանում են նաև «Դեդո-բաբո», «Պապիկ-տատիկ», տեղադրվել է 1967 թվականին: Ստեփանակերտի մուտքի մոտ՝ բլրի գագաթին գտնվող քանդակը պատրաստված է կարմիր տուֆից: Այն արցախյան հողում հայ ժողովրդի արմատների խորհրդանիշն է։ Հուշարձանն իրենից ներկայացնում է ավանդական տարազով տարեց արցախցի ամուսինների՝ ուս ուսի, հպարտ կեցվածքով, սևեռուն հայացքով։ Կոթողը պատվանդան չունի։ Կարծես լեռնաբլուրը ճեղքվել է, և նրանք այդ ճեղքից բարձրացել, կանգնել են՝ ոտքերը ամուր դրած հայերի հողի մեջ:

**Հարցեր և առաջադրանքներ**

* Ինչպե՞ս է կոչվում Արցախի խորհրդանիշ հանդիսացող հուշարձանը:
* Ե՞րբ է հուշարձանը տեղադրվել:
* Ի՞նչ քարից է պատրաստված հուշարձանը:
* Ի՞նչ տեսք ունի հուշարձանը:
* Այն ի՞նչ է խորհրդանշում:

**Տնային հանձնարարություններ**

**Գրականություն**

Կարդալ **«Նամակ ճամբարից»** բանաստեղծությունը (էջ 61), կարողանալ սեփական բառերով վերարտադրել և պատասխանել առաջադրված հարցերին։

* Ինչի՞ մասին էր բանաստեղծությունը:
* Ո՞ւր էր գնացել Արայիկը:
* Ինչպիսի՞ն էր Արայիկի առօրեան ճամբարում:
* Պատմիր քո ճամբարի առօրեայից:

**Հայոց լեզու**

1. Աշխատանքային փաթեթի վերջում ներառած բառագիտության և ուղղագրության բաժիններում առաջադրված հանձնարարությունների կատարում։
2. Սովորել նոր բառերի բացատրություններն ու ուղղագրությունը։
3. Կրկնել այբուբենի բոլոր տառերը:
4. Դասանյութը աշխատանքային փաթեթում է։ Կրկնել դասանյութը և կատարել դասանյութում առաջարկված առաջադրանքները։

**Մշակույթ – Արցախի «Մենք ենք, մեր սարերը» հուշարձանը**

Դասի ժամին կարդացինք և ծանոթացանք Արցախի «Մենք ենք, մեր սարերը» հուշարձանի վերաբերյալ նյութին: Այն ներառված է աշխատանքային փաթեթում։ Եւս մեկ անգամ ձեր երեխայի համար կարդացեք և քննարկեք այն: